समानता-स्वतंत्रता के दिखावे से खुद बाहर निकलें
हाल में बेंगलुरू, जयपुर, पटना, देहरादून, हरियाणा में हुए महिला-अपराधों के वीभत्स रूप हमारे मनुष्य होने पर प्रश्न खड़े करते हैं। महिला-उत्पीड़न के ये रूप दिखाते हैं कि हर साल महिला दिवस मनाने और महिला समानता, स्वतंत्रता व सशक्तिकरण के नारों, घोषणाओं की ज़मीनी सच्चाई कितनी कुरूप है। ये अपराध शर्मसार करने की बजाय सहज व स्वाभाविक क्यों लगते हैं? आधुनिक समाज का मनोविज्ञान इतना पिछड़ा, दकियानूस और महिला-विरोधी क्यों है? क्या इन प्रश्नों के जबाब पश्चिमी संस्कृति के प्रभाव, लड़कियों के मर्यादा से बाहर कपड़े पहनना, सुरक्षित समय पर घर न लौटना, लड़कियों का अपनी सीमाओं का उल्लंघन कर देना हो सकते हैं? सामाजिक जीवन का यथार्थ और जमीनी सच्चाइयां इसको खारिज़ करती हैं।
कुतर्कों को नकारना जरूरी
महिलाओं को इस तरह के कुतर्कों और सतही नजरिये को नकारने की महती आवश्यकता है। इस सम्बन्ध में कुछ महिलाओं द्वारा भी अक्सर यह तर्क दिया जाता है कि समाज की मानसिकता बदलनी होगी। पहली नजर में यह सही लग सकता है किन्तु यहां एक महत्वपूर्ण सवाल जिसको अनदेखा किया जाता है वह यह है कि हमारी मानसिकता के भौतिक आधार व बुनियादी स्रोत क्या हैं? वे कौन सी सामाजिक स्थितियां व व्यवस्थाएं हैं जिनमें एक की परिभाषा कर्ता, ज्ञाता, भोक्ता, नियंता, रक्षक और दूसरे को भोग्य, कुलटा, नरक का द्वार बना देता है? क्या यह प्राकृतिक सम्बन्ध है? यदि ‘हां’ तो फिर सुधार या बदलाव का प्रश्न निरर्थक है और यदि ‘नहीं’ तो फिर मानसिकता की आर्थिक-राजनीति को देखना होगा।
पूंजीवाद-आधारित आधुनिकता
इन विद्रूपताओं से मुक्ति हेतु इसके ऐतिहासिक चरित्र को समझना होगा। आधुनिकता की संकल्पना जिसका आदर्श मानव की समानता और स्वतंत्रता था, उसकी प्रेरक-शक्ति उभरती पूंजीवादी व्यवस्था थी। पूंजीवाद, जिसमें मानव सहित हर चीज एक उपयोगी वस्तु है, के लिए महिला स्वाधीनता के नारे भी महज उसको सामन्ती व्यवस्था से बेहतर दिखाने के पर्याय थे। पूंजीवाद के लिए महिला सस्ते-श्रम की मंडी और बाजार में सामान बेचने का एक आकर्षक विज्ञापन का माध्यमभर है। उसकी आजादी आभासित है।
खुद आगे आएं महिलाएं
वर्तमान में पूंजी, सत्ता, धर्म व सामंत के हित-गठजोड़ न केवल महिलाओं को पीछे धकेल रहे हैं अपितु अपनी प्रतिक्रियावादी भूमिका में महिला हिंसा को जायज ठहरा रहे हैं। सामाजिक जीवन में मौजूद पितृसत्ता की जड़ें और उसकी संवेदनहीनता महिलाओं के आत्मविश्वास को तोड़ने का भी काम कर रहे हैं। इसलिए महिला सम्मान व सुरक्षा के सवाल वस्तुतः महिला-विरोधी व्यवस्था से मुठभेड़ के सवाल हैं। इससे इतर ‘महिलाओं को स्वयं को समझाना होगा’ जैसे कूट तर्कों से स्थितियां बदतर होंगी।
mag_Deva hin_Deva hin_Deva hin_Deva mag_Deva hin_Deva hin_Deva hin_Deva